ming030890/wiki-yue-high-quality huggingface dataset:
聖艾利耶

聖艾利耶（粵拼：sing3 ngaai6 lei6 je4），係英國皇家領地澤西島嘅首府，人口3.6萬，面積10.6平方公里。
聖良九世

聖良九世（St. Leo IX，又譯聖利奧九世，1002年6月21號—1054年4月19號）係羅馬天主教第152任教宗，1049年到1054年在位。
聽嘢

聽嘢（粵拼：teng1 je5）或者聆聽（粵拼：ling4 ting3）係指將注意力擺落一段聲度，處理段聲嘅內容。
聽嘢係語言習得嘅重要一部份。
聽你聽我

《聽你聽我》係由光禹填詞，陳志遠作曲，張惠妹演唱。呢隻歌收錄喺《給雨生的歌－聽你聽我》專輯入面。
聽楓的歌

聽楓的歌（英文：Maple Swing）係香港商業電台雷霆881嘅音樂節目，連埋廣告每集係九十分鐘。主持係江慧楓。2017年7月23號開始喺星期日下晝5點到6點以暑期限定形式播放，主要播台灣有關嘅歌曲，至8月27號為止。其後喺同年11月6號開始到2019年4月11號星期一至四嘅晚上10點半到11點（賽馬夜除外）播出（2017年11月27號起星期一唔播）。當中加咗主題曲以及完結曲，分別由黎曉陽以及葉巧琳主唱。之後由2019年4月13日到2020年3月31號逢星期二至六凌晨12點半到1點半（之前嗰日係賽馬日就會播到2點正），2020年4月1號開始逢星期二至六凌晨12點半到2點正（如果之前嗰日係賽馬日嘅話就會提早到12點正開始）。

播放時間
2017年7月23號至8月27號：逢星期日下晝五點至六點播出
2017年11月6號至2019年4月11號：逢星期一至四夜晚十點半至十一點播出（賽馬夜除外）
2019年4月13號起：逢星期二至六凌晨十二點半至一點半播出（公眾假期多半個鐘到兩點）
2020年4月1號開始，由於商業一台暫時取消播出《晚間新聞專輯》，同時改動《18樓C座》廣播劇嘅夜間重播時間，《聽楓的歌》改喺禮拜二至六午夜12點30分至2點播出。喺半點兼報埋天氣，背景音樂用The Fur.嘅Blueberry。
2020年5月29號，因應《光明頂》延長播出時間，《聽楓的歌》縮短到一個鐘，由01:00-02:00播出。
2021年1月29號，由於江慧楓放假關係，節目暫停一晚，由余宜發主持嘅《一切從音樂開始》代替。
2021年7月20號至7月23號，由於江慧楓放假關係，節目暫停四晚，分別由天欣、楊美琪、同埋葉宇澄主持嘅《天欣喜歡你》、《雷霆音樂圈》、《書.情.歌》代替。
2022年9月29號至10月1號，由於江慧楓放假關係，節目暫停一晚，由張葦主持嘅《草系玩家》代替。
2023年1月3號至5號，由於江慧楓放假關係，節目暫停三晚，分別由天欣、張葦、同埋王詠瑤主持嘅《天欣喜歡你》、《草系玩家》、《在時光的這一秒》代替。
聽得見的夢想

《聽得見的夢想DREAMS》係2009年台北聽障奧運主題曲，由張惠妹唱、作曲。
聽日式

喺語言學上，聽日式（粵拼：ting1 jat6 sik1 | 英文：Crastinal，嚟自拉丁文聽日嘅意思）係一種時態，將發生緊嘅事置身喺聽日，可以算係將來式嘅一種。班圖語族嘅好幾個成員語言被指有聽日式。
聽力範圍

攞一種動物嚟睇，嗰種動物嘅聽力範圍（粵拼：ting3 lik6 faan6 wai4；英文：hearing range）係指嗰種動物可以聽到嘅聲嘅頻率範圍。人嘅聽力範圍相對有限，一個健康正常嘅大人，據講淨係可以聽到頻率 20 至 20,000 Hz 嘅聲，不過兒童嘅聽力範圍會廣啲，有陣時會聽到一啲大人聽唔到嘅聲。
膠

膠係種黐湆湆嘅液體，乾咗會變成一嚿，唔會變晶體。古時會煮動物皮做膠，而膠可用來黐實啲嘢。當膠係硬紇紇，一嚿嘅時候，多數係指塑膠。
膠囊形

膠囊形係種立體形狀，由兩個半球形中間夾一圓柱形，好似藥丸膠囊同壓力容器咁。
膝頭

膝頭，亦都叫膝頭髁、欂櫨蓋、膝，係連住大髀同細髀嘅部份，亦都係人體最大嘅關節。
膠劇

膠劇，即硬膠(戇鳩)劇集，係由香港網民發明潮語。泛指粗製濫造、劇情荒謬一類電視劇都會受網民封為「膠劇」。

例子
香港網絡大典：無線劇集常見的劇情
無綫電視因長期壟斷，或因無人同佢鬥（亞洲電視已玩完、香港電視被搞死之下）使膠劇成日出現。無綫電視劇成日有....
結局：BBQ、出發、跳舞、跳起Yeah
住屋：平民住大屋、頂層連天台（方便借酒消愁及BBQ）
飲食：BBQ、打邊爐
音樂：UUU
電腦：硬碟上網大法、Live Chart Room
其他情節：餅印、前世今生、平行宇宙、尋親
香港雅虎新聞話膠劇有「御用主角」。
膠州

膠州係中國山東青島一個縣級市，總面積1313平方公里，人口84萬。
膝頭哥甩骹

膝頭哥甩骹（粵音：sat1 tau4 go1 lat1 gaau3）係指股骨同埋脛骨之間膝頭哥嗰嚿關節甩咗骹。症狀包括膝頭哥痛（英文：Knee pain）同埋企唔穩。併發症包括喺膝頭哥左近嘅動脈都有機會整親（通常嚟講係膝膕動脈（英文：Popliteal artery）嗰個位）抑或會出現腔室症候群。
膠囊藥丸

膠囊藥丸（英文：Capsule）係藥嘅其中一種形式，將粉狀嘅藥用可食用嘅膠囊包住整成藥丸，服用嗰陣可以避免藥嘅苦味直接接觸條脷。有啲膠囊藥丸嘅膠囊會加少少甜味，叫糖衣膠囊。
膠子

膠子係負責喺兩個夸克之間傳遞強作用力嘅基本粒子，屬規範玻色子嘅一種。佢嘅自旋係1，有8個種類。
腰斬

腰斬係死刑一種，起碼秦朝時就開始用。腰斬將犯人喺條腰斬開兩截。劊子手要犯人快死，就喺上一啲部位開刀；如果要犯人慢啲死，就喺下一啲部位動刀。如果慢死，上截往往係活，過一陣時間先痛死。

受刑人
李斯，秦國丞相
晁錯
公孫敖
劉屈氂
楊惲
虞放
王涯
舒元舆
方孝孺
高啟
俞鴻圖，清朝官員，因試題外洩，雍正十二年受死。嚮受刑時佢嚮血泊中手指點血，地上面連續寫咗七個「慘」字先死得。雍正帝知道之後，宣布廢除腰斬。

第啲意思
而家講嘅「腰斬」係解個活動因為一啲不原因而中途停止，好似足球賽遇到落雨行雷、電視劇無收視、開會有人搗亂等等。
腦魔

腦魔二世係香港高登討論區一揸專用頭像，「腦魔」有鞋音「no more」（解「咪再搞」）嘅開玩笑意味；設計跟足美國卡通片The Tick角色Human Ton手上隻叫做Handy嘅布公仔個造型。
腫瘤學

腫瘤學（粵拼：zung2 lau4 hok6，英文：Oncology），係醫學上面專係研究腫瘤嘅學科。
腫瘤

腫瘤係指身體嘅細胞組織出現異常病變，對身體無乜害嘅叫良性腫瘤，對身體有嚴重損害嘅叫惡性腫瘤，即係生癌。
腰帶

腰帶係綁喺腰間嘅帶，以前多數布帶，綁住件袍。有啲功夫會以帶色以示高低。
西洋衣着有皮帶，扣喺褲上頭，通常用真皮或者人造皮做。
腰果露

腰果露，又叫腰果糊，係用腰果整嘅糊狀糖水，冬天比較流行，做法係將腰果同少少米磨碎後落糖煮成糊仔。
聯和墟遊樂場

聯和墟遊樂場（英文：Luen Wo Hui Playground）係香港一公園同遊樂場，喺新界粉嶺聯和墟聯和道，行政上歸北區。設施有硬地球場同七人足球場。
聯和街道

聯和街道（注意和字有地名變音，粵拼：lyun4 wo2 gaai1 dou6）係中國廣東廣州黃埔區轄下嘅街道。喺黃埔區中間，漁黃綫以東，北到天鹿湖水庫；北二環高速以西；南到瀋海高速廣州支綫。
聯想意思

聯想意思（粵拼：lyun4 soeng2 ji3 si1 | 英文：Connotation）係意思一種。

定義
睇埋：語義同字面意思
一隻字詞可以有字面意思，但同時用嗰隻語言嘅人用起呢隻字詞嗰陣時又有可能有啲聯想意思－聯想意思指一啲「唔係隻字明文直接噉指、但啲人聽或者睇到隻字嗰時會聯想起」嘅嘢。舉例說明，想像而家有個叫 Martha 嘅女仔，佢跳芭蕾舞好叻，勁到做埋職業芭蕾舞蹈員，然後佢有個親戚用以下呢句嘢嚟描述 Martha 做咩工：
「Martha 佢係一個舞女。」
Martha 聽到呢句嘢，好大機會會一句更正：
「唔係呀，我係跳芭蕾舞嗰啲 dancer（den1 saa4）呀。」
－原則上，舞女呢隻字就噉字面睇（字面意思）可以純粹係指「跳舞嘅女性」，但喺廿一世紀初嘅廣東話當中，舞女成日畀人攞嚟指「跳艷舞嘅女性」或「喺夜總會做嘅舞小姐」，呢個「令人聯想起嘅意思」就係隻字詞嘅聯想意思。
聯想集團

聯想集團有限公司（Lenovo，港交所：00992，OTCBB：LNVGY）係一間中國嘅電腦公司，喺1984年由中國科學院創辦，到2005年買起咗IBM嘅個人電腦業務，做咗全球第三大嘅個人電腦廠商。
聯和墟體育館

聯和墟體育館，香港室內體育館之一，喺粉嶺聯和墟，和滿街九號，御庭軒基座三樓，英文叫Luen Wo Hui Sports Centre。行政上歸北區。設施有乒乓球檯、健身室、活動室、舞蹈室、兒童遊戲室。
館二〇〇三年十一月十九號開張。歸康樂及文化事務署管。
聯峰北路

聯峰北路（粵拼：lyun4 fung1 bak1 lou6；簡化字：联峰北路）係中國河北秦皇島嘅東西走向主幹道，喺北戴河，西邊從劍南路、劍秋路同駝峰路、京哈高速北戴河連接線嘅四岔路交界開始，一直向東去到濱海大道同單赤路嘅交界。

概要
全長3.9km，闊24～36米，雙向4～6車道。
聯想式記憶

聯想式記憶（associative memory）係記憶功能嘅一種，指記住原先唔相關嘅物件之間嘅關係嘅能力。睇埋古典制約同操作制約。
粵語拼音輸入法

粵語拼音輸入法係用漢字嘅讀音（粵語拼音）將漢字輸入電腦嘅一種輸入方法。對於粵語母語者嚟講，粵語拼音輸入法畀佢哋可以直接用母語思考同發音，比普通話拼音輸入法同字形輸入法使用門檻更低。特別係普通話背景唔強嘅香港同澳門用戶，對粵語拼音輸入法有一定嘅需求。
對熟練中文打字嘅用戶嚟講，粵語拼音輸入法嘅速度，通常比唔上字形輸入法。喺港澳地區，職業上需要大量從事中文打字嘅人，較常採用形碼輸入法，例如倉頡輸入法；用粵語拼音輸入法者以非專業用家較多，取其易學易用。不過，香港傳媒機構內亦有極熟練粵語拼音輸入法嘅用戶，每分鐘可以輸入40字以上[未記出處或冇根據]。而喺廣東亦都有用得好熟嘅用戶，嗰種程度同用普通話拼音輸入法一樣咁快，甚至更快，噉同粵語重音率低過普通話有關。
喺 21 世紀初，由於粵語拼音缺乏統一嘅拼音標準辦法，各種軟件嘅拼音法並唔一致，而喺廣東地區有唔少人用慣咗普通話拼音輸入法亦都好難轉用粵語拼音輸入法，所以一定程度上阻礙咗粵語拼音輸入法嘅進一步發展同普及。不過隨住粵拼（香港語言學學會頒行）方案喺香港教育界同政府機構嘅使用同推行，粵語拼音輸入法已經喺近年走向標準化，越嚟越多嘅粵語拼音輸入法都採用粵拼標準。

使用香港語言學學會粵語拼音方案（粵拼）嘅輸入法
搜狗輸入法（支援平台：Android、iOS、iPadOS）
Windows/Mac/Linux Rime粵拼輸入法（支援平台：Windows、macOS、Linux）
RIME 中州韻輸入法掛載rime-cantonese 碼表（支援平台： Windows、macOS、Linux、Android、iOS）
粵拼輸入法（支援平台：iOS、iPadOS）
Google 輸入工具（Chrome 擴充功能）
Gboard - Google 鍵盤（支援平台： Android）
CantoKey 粵拼輸入法（支援平台：iOS）
粵音檢字法｜
CPIME 廣東話拼音輸入法（CPIME在Windows 1809的安裝方法 - YouTube）
Online Jyutping Input Method 網上粵拼輸入法
紅蜻蜓
輕鬆粵語輸入法
微軟香港粵語輸入法2007
TypeDuck，呢個輸入法可以用粵拼輸入之餘，仲可以用縮寫嚟打，而且仲有提供印地文同尼泊爾文方面嘅支援，方便南亞裔嘅人士學粵語。
粵語日

粵語日係由廣州本土文化網站羊城網發起，由2014年開始將每年7月25號定做「粵語日」，推廣粵語文化，同時響互聯網上面傳播用粵語做主題嘅一系列創意海報，獲好多廣東同港澳網民響應。
粵語正音運動

粵語正音運動指香港由1970年代開始嘅一連串獨立但係相關連嘅正音運動。運動嘅初期只針對大眾傳媒嘅懶音同埋讀錯。到咗1990年代至21世紀初，香港中文大學何文匯博士提倡粵語發音矯正運動。至今，支持同反對何文匯嘅論點嘅人仍然爭論不下：唔少現職嘅教師指渠「矯枉過正」；響學術界嘅朗誦同埋教學方面，支持者多；響大眾傳媒同市民之中支持少[未記出處或冇根據]。

1970年代至1980年代
早響1970年代，粵語正音就已經因為大眾傳媒嘅普及而引起咗關注。當中，梁醒波係學界攻擊嘅其中一個主要對象。梁醒波先生係香港粵劇界著名嘅丑生，後來加入咗無綫電視嘅晚間綜藝節目《歡樂今宵》。由於梁醒波喺香港嘅受歡迎程度，佢嘅所謂「錯誤發音」對香港市民嘅影響尤深。其中一個教授經常提及嘅例子，就係「姍姍來遲」呢句成語。按原先嘅粵語發音，「姍」解做「遲」而應該讀作「仙」，但佢響電視節目入面唱出「何以『山山』來遲」嘅歌詞。而直到今日，「山」呢個音亦為絕大多數嘅香港人所採用。
當時，響大眾傳媒負責推廣正音嘅，係香港電台第5台晚間節目《咬文嚼字》嘅宋郁文先生。佢對讀音嘅執着，直接引起後尾香港電台喺1980年代初期對廣播員發音要求嘅糾正。例如：
詞語「常讀」「正音」

殘酷殘「浩」殘「huk6」
嗰陣時報紙上有人批評正音運動，包括專欄作家王亭之同哈公嘅批評[未記出處或冇根據]；間唔中會有讀者來函，而且批評亦多數係情感宣洩。好似，有一個讀者嘅來信指出：「聽到成一大班小朋友響到講《小朋友時「姦」》（《小朋友時間》係香港電台嘅一個兒童節目名），聽到都覺得毛管戙。」
後來響電視上亦有由林佐瀚先生主持嘅《每日一字》節目，但渠對發音就寬容啲，支持承認已經普及嘅讀音。

何文匯嘅「正音學說」
何文匯根據宋朝韻書《廣韻》中嘅切韻方法，幫好多同《廣韻》所載不符嘅粵音重新訂立標準，亦因此令好多讀咗幾十年嘅古音產生咗變化。
例如：結構嘅「構」字，粵音一向讀以k為聲母（讀「扣」），但係依《廣韻》為準，正音運動堅持以g為聲母（讀「救」）；重有，擴張嘅「擴」，粵音有人讀為kwong3（曠），但正音運動就讀為kwok3（廓）。
進入廿一世紀，正音運動已經成功咁普及各個香港嘅主要媒體。喺香港嘅電視同埋電台新聞報告入面，報導員都傾向「讀正音」如結「救」、「救」買、門「勸」等。
由於正音運動大幅度咁改變咗自然演變嘅讀音，被一啲文化界人士同年長嘅學者視為「謀殺廣府話」而加以反對，其中以從1980年代開始喺《明報》專欄批評「正音運動」「矯枉過正」嘅王亭之（當時另一反對者哈公已病逝）為反對派嘅中堅份子，指被「正音運動」所「正」的音大大減低咗廣府話嘅流暢同靈活性，所謂「正音運動」嘅音實際係「邪音」，為「病毒音」。
反對者認為，根據主流語言學家所得出嘅結論，語言會隨時間、地域同歷史因素慢慢咁改變。所以按何文匯先生嘅講法以宋朝所出版嘅《廣韻》作為粵語發音嘅根據實際上係夾硬復古。因為佢忽略咗南宋、元、明、清四朝對廣府話嘅深遠影響。反對者又認為，年輕一輩根本唔知乜係「正音」，而係自以為是咁跟隨所謂嘅「正音」。另外傳媒同政府亦盲目咁跟隨，令廣府話陷入咗一個危險嘅境地。不過，專欄作家王亭之反對「正音運動」書中嘅觀點，就受到粵語正音推廣協會嘅反駁，爭議仍然持續。
2007年香港、北美兩地有粵語文化傳播協會發起「要求加拿大新聞節目更正粵語發音」嘅抗議，反對「病毒音」，支持「廣府話救亡運動」。
粵語流行曲

粵語流行曲最初由電影電視嘅主題曲開始慢慢發展，到七、八十年代係粵語流行曲嘅「黃金時期」，喺廣東話地區所有電視電台都幾乎只會播粵語流行曲，甚至去到全世界，重出現咗英文 Canto Pop 呢個字，反映粵語流行曲唔單只係一種地方音樂，甚至喺世界音樂之中有一個地位。不過1998年之後，廣東歌市場慢慢萎縮，而國語歌，重有日、韓歌都已經取代咗廣東歌個市場。

簡史
内文：粵語流行曲史
粵語流行曲冇一個確實起源，都係由好多人一路喺唔同方向試吓試吓咁演變出嚟，多數認為係五十年代開始。最初廣東歌根本就冇人聽，所以唔講得上流行，後來嘅電影同電視劇都會用廣東歌做主題曲，一路到七、八十年代開始成熟，而且成為音樂市場主流，但係近十年廣東歌慢慢式微，聽廣東歌嘅人越嚟越少。

Canto Pop
英文 Canto Pop 係外國人對粵語流行曲嘅稱呼，喺1970年代，有一個香港嘅斯里蘭卡人 Hans Ebert，佢本身係一個廣告界嘅人，同時又喺美國billboard雜誌寫稿，佢喺一篇介紹許冠傑嘅文入面，就用 Canto Pop 代表許冠傑同新一代摩登化嘅粵語流行曲，之後 Canto Pop 就成為粵語流行曲稱呼。到後尾重發展出 Canto Rock、Canto Electroica、Canto R&B、Canto Rap、Canto Singer Songwriter 等等。

種類
早期粵語流行曲主要係電影插曲，而且都係改編英文歌或者粵曲，到70年代受西方音樂影響，又加上香港華洋雜處，開始有一啲西方音樂混合中國元素好似小調、五聲音階嘅歌，到後期又有K歌，即係適合喺卡拉OK唱嘅歌，除此之外粵語流行曲重有好多西方音樂類型嘅歌，好似R&B、hip hop、搖滾同電子音樂等等。

樂壇
内文：香港流行樂壇
粵語流行曲發展都係以香港做中心，所以粵語流行樂壇其實即係等如香港流行樂壇。
早期粵語流行曲主要係電影插曲，好多歌只會喺電影先有，唔會出唱片，咁係因為嗰陣啲唱機好貴，有錢佬先賣得起，而有錢人又以鬼佬為主，普通人就算買唱片都無唱機聽，所以唱片公司多數只出英文碟，唔會出廣東碟。除非唱歌個人好紅，例如鄭君綿、陳寶珠、蕭芳芳，呢啲唱片公司就會當電影附屬品咁去出唱片賣。
七、八十年代開始，係粵語流行曲高峰期，而唱片出版主要係幾間大唱片公司壟斷，1994年香港政策透視一個叫《霸權下的流行文化》有個統計話，當年有三百首歌入面，寶麗金佔咗57首，華納、華星同新藝寶夾埋都佔咗57首，電台同電視台都會為咗利益而去催谷唱片公司要求推廣嘅歌，慢慢形成大唱片公司壟斷同音樂類型狹窄嘅局面，細公司或者一啲獨立音樂基本上無得發展。
香港主要大唱片公司有寶麗金（PolyGram）、無綫電視附屬機構華星、新藝寶，同埋喺1921年已經喺香港插旗嘅百代（EMI），另外1977年嘅美國華納唱片（WEA）嚟咗香港插旗，1978年嘅日本新力唱片（CBS Sony）亦嚟咗香港插旗。1991年臺灣歌手羅大佑嘅音樂工廠喺香港發展，之後臺灣嘅滾石唱片亦喺香港插旗。
1998年寶麗金改名環球，之後開咗間分公司叫正東，嗰陣喺正東做嘅黃柏高後來又自立門戶，開咗間金牌（Gold Label），以子母公司形式同 EMI 合作。金牌開創咗一條龍方式經營，即係歌星除咗出唱片，重會拍廣告，拍電影，都由同一間公司包晒。
1999年1月英皇唱片（EEG）成立，亦係一條龍方式經營。呢個時期亦係唱片市場萎縮緊嘅時期，歌星除咗出唱片，主要工作重有拍廣告、拍電影，甚至T勁歌金曲頒獎典禮都特登整個《最受歡迎廣告歌大獎》，拍廣告已經變咗歌星重要收入來源。
2000年之後，亦有好多新唱片公司加入競爭，好似有 Music Nation、BMA、Silly Thing、東亞、人山人海等等。

歌星、音樂組合同樂隊
早期粵語流行曲歌星主要有鄭君綿、鄧寄塵、周聰、陳寶珠、蕭芳芳等等。
1970、80年代早期最賣錢有許冠傑、溫拿樂隊、關正傑、甄妮、鄭少秋、羅文等等。80年代尾係譚詠麟、梅艷芳、張國榮天下。同時期其他歌星重有徐小鳳、林子祥、關正傑、陳慧嫻、陳百強、張學友、林憶蓮、葉蒨文等等。80年代中期開始亦興起樂隊熱潮，好似有Beyond、太極、達明一派等等。
1990年代有四大天王熱潮，即係張學友、劉德華、黎明、郭富城。「四大天王」由1992年正式誕生，同期首席女歌手係葉蒨文、林憶蓮同王菲，90年代中期則加入鄭秀文、彭羚，同時期吹起無厘頭風，代表有軟硬天師。90年代中其他主要歌星有周華健、鄭伊健、周慧敏、許志安、李克勤、關淑怡、李蕙敏、蘇永康、梁漢文等，到90年代後期又有古巨基、陳奕迅、陳慧琳、楊千嬅、梁詠琪。
2000年代主要歌星有陳奕迅、古巨基、李克勤、張敬軒、許志安、謝霆鋒、陳冠希、梁漢文、鄭中基、麥浚龍、黃耀明、容祖兒、陳慧琳、楊千嬅、何韻詩、梁詠琪、謝安琪、薛凱琪、王菀之、吳雨霏、鄭希怡、側田、衛蘭、葉振棠(2000年代復出); 組合有Twins、Shine、E-kids、Cookies、Boy'z、Swing、LMF、HotCha等等; 樂隊Mr.、RubberBand。
2010年代有陳奕迅、張敬軒、許志安、容祖兒、謝安琪，重有好多新人靜靜掘起，如林奕匡、周柏豪、吳業坤、許廷鏗、胡鴻鈞、洪卓立、陳柏宇、鄭俊弘、馮允謙、鄧紫棋、連詩雅、王灝兒、吳若希、泳兒、羅力威、江海迦、李幸倪、林家謙等等，更有多個香港音樂組合及樂隊，包括樂隊Supper Moment、Dear Jane、Kolor、Tonick、Zpecial；組合Super Girls、As One、C AllStar、MIRROR、ERROR等等。
2020年代有香港音樂組合MIRROR、P1X3L、COLLAR、Lolly Talk、STRAYZ、石山街、MC $oHo & KidNey、ERROR；女子樂隊WHIZZ同FIESTER；歌星炎明熹、張天賦、詹天文、張馳豪、雲浩影、陳凱詠、陳毅燊、洪助昇、洪嘉豪、張蔓姿、張蔓莎、吳家忻、魏浚笙、陳宗澤、湯令山、黃妍、陳蕾等等。

影響
粵語流行曲原本只係喺香港同華南地區有影響力，要到1980年代先至衝出香港。由張國榮、梅艷芳、Beyond以至到後期張學友、劉德華，喺中國大陸同臺灣都好有市場。一啲地方重因為粵語流行曲，個個爭住學粵語，講嘢有粵語腔先至係潮流嘅象徵。

批評
粵語流行曲雖然盛極一時，但都唔係人人鍾意，唔鍾意嘅人主要認為廣東歌無創意，早期廣東歌都係改編英文歌或者大戲，一直以來原創都唔受重視，就算喺 80年代粵語流行曲市場高峰期，改編歌都仍然係廣東歌主流，以1985年第8屆十大中文金曲頒獎典禮為例，十隻歌之中五隻都係改日本歌，樂評人周華山就認為廣東歌質素唔掂，直到80年代中樂隊熱潮興起，先開始多返原創歌曲。
另一樣成日俾人話嘅就係唱片公司霸權。由於香港只得兩間電視台同三間電台，所以電台同電視台好容易就因為利益關係，特登去催容唱片公司要求推廣嘅歌，形成音樂類型狹窄，最賣得嘅歌都係喺唱片公司催容之下大熱，而呢啲歌都幾乎係情歌。到卡拉OK熱潮興起，又清一色出晒K歌。後來廣告同音樂掛鈎，歌星又同時拍廣告，造成偶像文化，好多本身無乜歌藝嘅人，會因為靚仔或者靚女而捧成偶像，靠靚樣搵食，歌藝其次。
多數評論認為，咁主要反映香港太細，單靠本地市場難以係廣東歌進步嘅動力。著名音樂人黃柏高亦都認為，市場嘅變化經已令到廣東歌冇可能再突圍。
粵語方言分片

由於內部地理分佈而造成唔同地方有唔同語言特點，粵語主要有幾個分片，唔同學者有唔同分法，呢度盡量列晒出嚟。

分類
喺《漢語方言概要》入面，袁家驊等學者將粵語分爲粵海片、欽廉片、高雷片、四邑片同埋桂南片呢五片。

詹伯慧從粵海片中拆分出莞寶片、香山片兩片。

之後楊煥典、梁振仕、李譜英、劉村漢喺《廣西的漢語方言（稿）》中首次提出勾漏片同邕潯片兩個概念。

李新魁又稱廣東嘅勾漏片爲羅廣片，稱高雷片爲高廉片（高州、廉江）。
《中國語言地圖集》將粵語分爲廣府片、四邑片、高陽片、吳化片、欽廉片、勾漏片、邕潯片呢幾片。

粵海片
内文：粵海片
粵海片（又稱廣府片）：主要分佈喺廣東省珠江三角洲、粵中、粵西南部同部分粵北地區，粵海片係最多人用，最通行、最有代表性同最大影響嘅粵語，以廣州話代表。粵海片亦係粵語嘅代表。

廣州話
内文：廣州話
廣州話又叫「廣府話」，係粵海片兼且係粵語嘅典型代表。因為廣州係廣東地方嘅政治經濟文化中心，所以渠嘅口音一般被當做粵語嘅標準。粵海片入面差異唔大，通常大家可以好順噉傾偈。包括廣州話、香港粵語、韶關白話、湛江白話。香港所用嘅粵語同廣州話極之接近，而湛江白話就同廣州話遠啲。
廣府話本身不斷咁變化發展。1949年前嘅廣州話用詞古雅啲，受北方話嘅影響少。但喺最近幾十年，喺中國大陸嘅「推廣普通話」運動嘅影響下，近20年來廣州人嘅北方話好咗嘅同時，好多地道嘅廣州話詞語喺平時使用中消失。例如今日嘅廣州人已經好少好似20年前咁樣，用「金魚黃」嚟形容「橙色」。甚至喺公共交通工具上，廣州話廣播詞亦生硬咁用粵語嚟讀出北方話嘅詞語——例如會用「站」而唔係粵語嘅「企」，同埋火車上廣播用「晚點」代替「延遲」。亦都產生咗一啲好似「落班」、「落課」等粵語夾埋北方話嘅的混合詞。好多後生仔連「黃犬」、「塘尾」都唔識係乜嚟。

港澳粵語
内文：港澳粵語
港澳即係香港同澳門，粵語喺呢兩度都係屬於第一交際語言，幾乎係人都識講粵語。
1949年前嘅香港，由於粵、客混居，所以當時嘅香港方言帶有好濃嘅粵客混雜口音（由香港客家話同香港廣府話喺音調同辭彙互相影響下形成）。[未記出處或冇根據]

南番順方言
南番順即係廣州嘅番禺，佛山嘅南海、順德。喺歷史上廣州、番禺、南海三個地名曾經代表同一個地方，所以今日廣州、番禺同埋南海嘅方言都幾似，但順德有唔少字嘅發音同其他地方唔同，例如：「凹」唔讀[lʌp]而讀[nip]；「食飯」叫「吔[jɑːk]飯」。

四邑片
内文：四邑片
四邑片：主要分佈喺台山、開平、恩平、新會、斗門等縣，以台山話代表。中山古鎮話都係屬於四邑片，四邑話又叫台山話，因為移民關係，喺美洲華人地區好多華僑都識講。

高雷片
内文：高雷片
高雷片：主要分佈喺粵西南湛江市、茂名市所屬各縣同江門市所屬嘅陽江縣同埋陽春縣，雷州半島地區所講嘅語言，所以叫高雷片。不過呢一帶地區除咗粵語，閩語都好多人講，所以呢個分片都幾雜，唯一陽江話可以算係代表。

欽廉片
内文：欽廉片
主要分佈於欽廉地區，即係而今欽州、北海、防城港三市。代表口音係合浦中心城市廉州嘅廉州話，湛江近合浦度嘅海話亦屬於廉州話。
內部分有廉州話、靈山話、小江話、六萬山話呢幾種。欽州、防城、北海、東興、靈城、小江鎮城、大寺鎮城等等城市、墟鎮嘅口音，舊時統稱爲欽州白話
，呢度泛稱爲泛欽白。佢等互相之間高度相似，但又同嗰啲主流欽廉片唔同，接近高州音多啲。可能係出於文教抑或係商賈而受廣府口音或者高州府口音累年影響所致。佢等古全濁聲母送氣按廣府式分配，即係平上送去入不送嘅。冇撮口呼亦冇獨立桓韻，韵母同開口（i/ei），流一、效一混埋。聲調接近廣府之但係陰上歸陽上，陽去歸陽平。傳統上就按地理歸於欽廉片，亦有歸作高陽片嘅。
佢等大體有以下特點
：
古全濁聲母咸凡送埋氣（主要特徵）：大taai6（廉、靈、小江）
冇撮口呼，遇三合讀後或者中後元音（特徵）：居gu1（廉、靈）geau1（小江）gui1（靈山陸屋）
欽州白話同開口：居gi1（欽、防）居gei1（北）
有獨立桓韻，多對應山一合，主元音同或接近遇三合：亂lun6（廉、靈）亂luean6（小江）
欽州白話冇獨立桓韻，讀同山三開：亂lin6=4（泛欽白）
見組細音有啲字冇顎化到：欽ham1、嫌him4（廉、靈、泛欽白）
有邊擦音，多爲心母：思sli1（廉、泛欽白）slooi1（靈）slei1（靈山陸屋）
小江話冇邊擦音。
有脷面前鼻音，多爲日母同埋疑母細音：人njan4（廉、靈、小江、泛欽白）

勾漏片
内文：勾漏片
分佈最廣嘅一片。舊梧州地區（唔包梧州城區）嘅蒼梧、岑溪、昭平、蒙山、賀縣（即而今賀州）、鍾山、懷集，舊鬱林地區嘅北流、容縣、博白、貴縣（即而今貴港）、桂平、平南，肇慶地區嘅四會、廣寧、德慶、羅定、鬱南、封開、信宜、陽山、連縣、連山等。李新魁又稱廣東嘅勾漏片爲羅廣片。

邕潯片
内文：邕潯片
主要散落分佈於西江上游嘅城鎮度，即係南寧、潯州（桂平）、崇左同埋百色。

桂南片
梧州同埋平南大安鎮等嘅廣府片、邕潯片、廣西勾漏片等等方言嘅雜稱。有時重包括埋欽廉片。

莞寶片
内文：莞寶片
莞寶即係廣東珠江口以東一帶嘅稱呼，主要係指深圳、東莞。香港新界嘅原居民講嘅圍頭話，就屬於莞寶片。而東莞市啲人講嘅莞城話亦係屬於莞寶片，以前有人將圍頭話同莞城話計入粵海片，但有啲學者研究過話無論歷史源頭同語言結構都唔同粵海片，所以後尾就獨立咗出嚟做莞寶片。以前莞寶片代表係莞城話，但圍頭話嘅慢慢多人用過莞城話，所以而家圍頭話變咗莞寶片代表。

香山片
内文：香山片
香山片：主要分佈喺珠江口西岸中山市、珠海市，香山片代表係石岐話
香山即係中山個舊名，用香山片嘅人唔多，大約有214000人，反而夏威夷華人社區用嘅人重多，香山片喺粵語之中同粵海片差異最小嘅一種，特點係聲調簡化，例如珠海前山話同石岐話咁就只有6種聲調。以前嘅澳門因為係以珠海漁民為主，以前係有「澳門話」呢樣嘢，澳門話都係得6種聲調，同石岐話好似，上聲唔分陰陽，呢啲都係香山片特點，不過近幾百年澳門社會嘅發展同演變，令澳門話已經變到同廣州話一樣，所以已經唔再計入香山片。

石岐話
石岐話主要流行喺廣東中山市嘅石岐區以南地區，同廣州話幾似，但又似唔晒。對一啲事物名或者一般用語叫法同廣州話相比有佢獨特嘅一面。中山石岐人可以聽得明廣州話，但廣州人或者香港人就唔一定明石岐話。例如廣州話「瞓覺」，石岐話就叫「寐覺」（寐音係「眯」[mī]）。石岐話形容一個人懶有習語「吃寐屙坐」。廣州話「頭先」，石岐話多數講「近先」（音「緊思」[gern see])、「啱先」。另外石岐話喺口音方面同廣州話亦有啲唔同。
喺1970年代尾後，因為大眾傳媒發達而導致石岐話不斷向廣州話靠攏，好多舊音同辭彙用法都逐漸減少或者冇埋。例如上面講嘅「寐覺」已經冇乜人講，逐漸被「瞓覺」所取代。「下間」（廚房）、「銀錢」（即係元，蚊，「兩個銀錢」即係兩蚊）呢啲老式石岐話新一代中山人已經好少用。

粵西
粵西即係廣東西江流域包括肇慶、雲浮，再加埋陽江、茂名、湛江三市。呢區最主要分兩種話，一種係漢語，包括官話、客家話、閩語，重有粵語，另一種係山寨地區嘅少數民族語。
呢區嘅粵語喺粵西十個縣入面有 80% 以上人口用，但呢區嘅粵語入邊個分片而家重拗緊，舊時一直都入粵海片，但《中國語言地圖集》根據全濁聲母嘅分別，就入咗落勾漏片。
葉士域治

葉士域治（英文：Ipswich）係英倫修福郡府，人口13萬。
葉大波

葉大波（簡化字：叶大波，1956年3月—）係中華人民共和國政治人物同外交官。

政治生涯
1998年，葉大波擔任中央外事工作領導小組辦公室副局長、局長。2004年3月23號，中華人民共和國同多米尼克建交，葉大波由嗰年5月做首任駐多米尼克大使，至2006年10月由鄧波清接任。2006年12月接替孫國祥做駐斯里蘭卡大使，兼任駐馬爾代夫特命全權大使，至2009年1月由楊秀萍接任。2009年1月接替管木做駐緬甸聯邦大使，至2010年9月由李軍華接任。2010年9月做中央外事工作領導小組辦公室副主任。2015年10月接替胡正躍做外交部駐澳門特別行政區特派員。2018年1月當選中國人民政治協商會議第十三屆全國委員會委員。
葉姵延

葉姵延（英文：YIP Pui Yin，1987年8月6號—）係香港女子羽毛球員。因為細個嗰陣成日參加戶外活動，曬到皮膚黑麻麻，教練就幫佢改咗「黑妹」呢個花名。

早期
葉姵延6歲開始打羽毛球。小學喺沙田循道衛理小學上午校（即係而家嘅馬鞍山循道衛理小學）讀書，已經開始代表學校比賽。之後佢升讀賽馬會體藝中學，重同時喺香港體育學院接受專業嘅羽毛球訓練。
2003年，葉姵延決定喺中四之後暫停學業，做全職嘅運動員，之後重入埋香港代表隊。
2005年2月，葉姵延代表香港參加第18屆荷蘭青少年羽毛球錦標賽，贏咗女子單打同混合雙打銅牌；之後又喺亞洲青年羽毛球錦標賽，幫香港贏咗第一面女單同女雙銅牌。
呢年8月，佢響全港羽毛球錦標賽入咗女單決賽，僅僅輸咗畀「六連霸」嘅王晨，攞到亞軍，即刻被封為「王晨接班人」。同一個月，佢第一次出戰大人組別嘅世界羽毛球錦標賽，即刻攞到好成績，第一輪就輕鬆淘汰西班牙選手，跟住第二輪重爆冷以2比1（8-11、13-12、11-9）反勝日本名將米倉加奈子，入咗16強；最後僅僅輸咗畀奧運冠軍中國嘅張寧，唔可以再進一步。

多哈亞運攞銀
一年之後，葉姵延又再打入9月舉行嘅世界羽毛球錦標賽16強，最後輸咗畀法國名將皮紅艷出局。
喺其後嘅多哈亞運會，葉姵延代表中國香港出戰羽毛球比賽嘅女單同女團項目。喺女單比賽入面，佢喺八強再次對住世界排名第一嘅張寧，直落兩局（21-19、21-19）爆冷淘汰對手；之後，她又喺準決賽打低咗南韓選手黃慧淵，最後殺入決賽，輸咗畀港隊師姐王晨，攞到銀牌，創咗自己運動生涯嘅最好成績。
2007年8月，葉姵延第三次出戰世界羽毛球錦標賽，又再打入16強；最後喺力戰之下以1比2（9-21、21-16、14-21）輸咗畀嗰屆冠軍朱琳出局。

京奧失準
2008年，葉姵延喺年初舉行嘅全英羽毛球公開賽，第一輪就以2比0（22-20、21-19）打低衛冕嘅謝杏芳，大陸傳媒重話佢係國家隊喺京奧嘅大威脅。
呢年8月，葉姵延代表中國香港出戰北京舉行嘅2008年夏季奧林匹克運動會羽毛球比賽，第一輪比賽就以0比2（15-21、17-21）輸咗畀33歲嘅英國老將特蕾西·哈勒姆出局。賽後，港隊教練陳智才話，失準係因為呢段時間佢嘅腸胃一直唔係咁妥，日日肚屙搞到身體虛弱，影響咗佢力量型嘅打法。

東亞運奪金
北京奧運會後，葉姵延用咗成年時間調理身子，狀態先至慢慢回復。
2009年12月，佢代表中國香港主場出戰東亞運動會。佢喺女單決賽以2比1（15-21、21-13、17-10）領先隊友周蜜，之後周蜜因為腰傷棄權，葉姵延提早攞到金牌，第一次企喺大型賽事頒獎台嘅頂級。

廣州亞運領軍
隨住王晨退役轉做女隊教練、周蜜又因為「禁藥風波」畀世界羽聯罰停賽，葉姵延做咗港隊嘅新一代領軍人物。
2010年12月，佢再次代表中國香港參加廣州舉行嘅亞運會。佢喺女單一路殺入準決賽，但唔夠最終嘅金牌得主、中國代表王適嫻打，只係攞到一面銅牌，但已完成賽前教練定落嘅三甲目標。
廣州亞運後，葉姵延一直受傷患困擾影響表現；喺2011年世界羽毛球錦標賽嗰陣，重響16強比賽時整傷右腳舊患宣佈退出。到11月頭，佢傷好復操，但係又因為太心急增加訓練量，喺訓練時拉傷咗大腿。
葉夫帕托里亞

葉夫帕托里亞（Yevpatoriia）係烏克蘭克里米亞（而家由俄羅斯佔領）一座城，人口約莫11萬。
葉婷芝

葉婷芝（Ip Ting Chi，1982年11月29號—）係香港女演員，做過亞洲電視同無綫電視藝員。

簡歷
葉婷芝喺2002年亞洲電視藝員訓練班畢業，曾經畀亞視力捧做「未來亞視當家花旦」，亦都參與過唔少節目。
佢係2008年約滿亞視後，就跟隨轉去無綫電視，同年第23期電視藝員訓練班畢業，跟住就一路係無綫電視藝員部頭合約藝員，主要拍電視劇。
2016年佢同無綫電視結束合約，同佢藝訓班識嘅老友林秀怡喺旺角開餐廳。
葉子建

葉子建，香港親中派商界人士，交通銀行(香港)有限公司副行政總裁。2021年曾經參加選舉委員會界別分組選舉(金融界)，當時佢公開表示希望新特首團結到大多數香港人，佢最終自動當選。
葉子戲

葉子戲係中國古代一種紙牌遊戲，傳說係漢代大將軍韓信為咗幫士兵解悶而發明出嚟，由於啲牌好似樹葉咁大，所以就叫做葉子戲。
據講葉子戲係啤牌嘅前身，葉子戲以曆法將牌分為『以、像、四、時』四類，同啤牌嘅四種花色有啲似
。
不過亦有人話葉子戲係喺唐代一個好出名嘅天文學家張遂（一行和尚）發明出嚟畀唐玄宗同宮娥玩。而葉子戲去到清代已經算發展到好完善。李約瑟博士喺《中國科學技術史》入面，都話啤牌係中國人發明
。
網上欺凌

容忍同蹤容網友對其他網民進行網上欺凌，將嗰啲網上欺凌行為美化、合理化，甚至反咬係畀人欺凌嗰個嘅問題。
網上欺凌係一種反社會行為，通常會造成受害人心靈創傷、扭曲，又會造成課業成就低落、人際疏離，甚至有可能逼迫受害人產生報復性攻擊行為，或者令受害人轉而去蝦人哋。
網

網（英文：Net）係一種架撐，由好多條線交疊成，通常用嚟捕撈，譬如漁網。
網上管理員

網站管理員，係管理同處理網站嘅人。佢地負責網站技術上嘅問題，有時會做埋(睇場)秩序上嘅問題，包括對付存心破壞嘅網路用戶。
網上捍衛品牌行為

網上捍衛品牌行為（ Online Brand Defending），係指一啲個別消費者或者網民，睇到有其他人喺網上批評或者攻擊一個品牌嘅商品同服務之後，基於唔同原因，幫品牌作出捍衛行為。呢啲行為對品牌嘅影響，唔同學者有唔同睇法，有啲人會認為幫到個口碑，但亦有人認為呢啲行為會引發消費者之間衝突，或者傷害口碑。

事例
學術期刊Journal of Organizational Computing and Electronic Commerce喺2021年11月刊登咗一篇文章討論網上捍衛品牌行為，其中就攞咗幾個香港公眾人物做例子：
民主黨前主席劉慧卿曾經有一次公開投訴國泰航空喺航班上面提供嘅牛肉粥冇牛肉，結果引來一啲唔認同佢政治立場嘅網民對佢人身攻擊，效果就好似為國泰辯護咁，但呢啲攻擊又引嚟一啲人批評攻擊者盲目支持國泰航空。
喺莊思明非法洩露國泰航空機組人員私隱事件入面，莊思明嘅行為被唔少網民批評。之後香港航空借呢件事抽水，引發莊思明當時嘅男朋友楊明對香港航空同網民攻擊。事件最終引發唔少網民對莊思明同楊明反擊，有網民亦批評楊明自恃愛國就大晒。文章就借呢個例子，指出網上捍衛品牌行為唔一定係出於對品牌嘅熱誠，亦可以係對投訴人所作所為睇唔過眼嘅反擊。
2023年，國際學術會議International Conference On Information Systems亦有人就網上捍衛品牌行為同社會兩極化現象關連嘅課題發表文章，當中香港男子組合Mirror為例子，提到一啲親中派同無線電視嘅支持者，對Mirror同埋佢哋嘅歌迷進行網絡欺凌，但無線就無正視問題，又點名批評無線藝人蔡康年有份帶頭咁做。
網上謦欬

網上謦欬（亦可以寫做網上傾偈），係指用網絡嚟進行嘅交流行為，算係即時通訊嘅其中一款，一般可以分做一對一謦欬（私聊）同埋幾個人一齊謦欬（群聊）呢兩款。
網上生意

網上生意（Electronic Business）係一盤靠自動資訊系統做生意嘅生意，主要係靠互聯網技術推行。英文多數就咁寫e-business，呢個名係萬國商業機器總裁雀士拿（Lou Gerstner）整出來。
網上生意用嘅方法係令到公司外面同裏面資料，可以好有效、好彈性咁將佢哋連埋一齊。咁樣，供應商同拍檔公司都夾得埋啲，同埋可以令到客人可以滿足啲，咁佢地用啲。
網上生意有好多部份，其一部份關係到錢銀買賣，就叫做網上買賣（e-commerce）。網上買賣可以幫生意多條門路，響萬維網或者互聯網上面做買賣。網上生意除咗網上買賣之外，亦都關係到成個生意流程。有網上採購，供應管理，訂單管理，客戶服務，拍檔之間嘅合作。技術上亦都要有一啲共同嘅標準先至可以互相交換資料。成盤網上生意會用到萬維網、互聯網、內聯網、外聯網等等唔同組合。
網上訂餐

網上訂餐係指喺網站或第啲應用程式嗌嘢食以進行送貨同攞貨嘅過程。網上嗌嘢食改變咗舊時需要打電話嗌外賣嘅模式，用戶可以直接用應用程式揀最啱自己嘅外賣服務，既方便又快捷。隨住互聯網技術嘅發展，唔少外賣網站已經可以實現直接透過網絡嗌嘢食嘅服務。
自力村

自力村（粵拼：zi6 lik6 cyun1）係中國廣東四邑嘅地名同村落，喺開平塘口鎮。個村因為好多碉樓響度而出名。

史
村喺1837年開村，嗰時由安和里、合安里、永安里三條方氏嘅自然村組成。但到中華人民共和國成立初期將三個村合併咗，按「自力更生」嘅意思而改名做自力村。2005年7月被評為廣東最靚嘅地方同民居；同年11月被列為全國歷史文化名村；2006年4月攞過中國最值得鬼佬去嘅50個地方金獎；2007年6月開平碉樓被列入世界遺產。

概況
個村主要人口以華僑同港澳同胞為主，生活來源都出喺僑匯手頭。住宅以三間兩廊式傳統民居、碉樓建築同廬式別墅為主。入面重有石板路、荷塘、草地、竹林響度。
自助客務機

自助客務機（英文：Self Service Point）係港鐵喺2007年7月推出嘅機器，喺香港站同青衣站嘅東涌綫大堂、黃埔站西大堂，同南港島綫沿途各站設有，目的係方便乘客喺唔使去客務中心嘅情況下自己去處理票務問題。

歷史
港鐵喺2007年7月19號宣佈，將會推出首部自助客務機，並喺7月22號喺香港站率先投入服務，每部機成本係70萬港元，屬於試驗性質。之後，港鐵亦喺2009年喺青衣站增設自助客務機。
自便

《自便》係香港歌手王菲響1997年5月出版嘅第五張個人EP作品，成張專輯收咗六首歌曲，仲加埋三首重新混音嘅舊作。喺1997年之前，王菲已經完成十首粵語歌曲嘅製作；由於佢嘅唱片合約已經到期，因此由林夕填詞嘅十首歌曲響五年之後分作四次發行。
自修

自修，又叫自學，係種學習方式，喺無教師、教授同學校嘅指導下自己去學嘢，學習材料同學習時間都係由自己話事。
自修室

自修室係提供寧靜環境畀學生或市民自修、溫習、做功課、睇書或處理文書工作嘅室內場所，通常喺學校、圖書館或社區中心都會有。

香港
全香港有多間唔同大細嘅自修室分佈喺港九新界各區，分別由教育局、康樂及文化事務署、社會福利署、民政事務總署同非政府機構資助營辦。
有啲學校嘅自修室淨係會開放畀讀緊嗰間學校嘅學生用，大專院校嘅自修室隨時會有職員查學生證。公共圖書館嘅自修室平日喺開放時間任何人都可以入去用，但係喺考試季節（三月至五月），需要預先申請入座證先至可以用。
自傳

自傳（英文：autobiography）係一種文學體裁，指作者寫關於自己人生歷程。
自僱

自僱（self-employment）係要自己同自己打工，而自僱嘅人就叫自僱人士。自僱無老世管住，工作安排可以自由啲，但係就無員工福利。有乜冬瓜豆腐都係要自己搞自己，冇救世主打救。

剩餘價值
剩餘價值就係單純表達反對勞資模式，所推崇同自僱模式相同。
自制團

自制團或自制會係1919年4月創設韓國嗰市民自治團體。朝鮮日治時期三·一萬歲運動反對朝鮮人嗰自體組織。 一名自衛團。
係朴重陽（박중양）·鄭錫溶·尹弼五外朝鮮人文明開化論者，海外留學派智識人喺主導下建立，1919年日本治下朝鮮三·一萬歲運動的反對或批評、解散勸告活動。 自制團是1919年12月自體的解散。
肌肉記憶

肌肉記憶（粵音：gei1 juk6 gei3 jik1 | 英文：muscle memory）係內隱記憶嘅一種，指一個個體透過係噉重複做同一樣動作嚟到令記憶記實嗰個動作。學運動同舞蹈嘅人都會用肌肉記憶嘅原理，係噉重複做出想熟習嘅動作。
肌腱

肌腱（粵拼：gei1 gin3，英文：Tendon）係種好堅韌嘅結締組織，用嚟將肌肉同骨連住。肌腱有啲似韌帶同筋膜，都係由膠原蛋白組成；不過，韌帶你骨連住骨，而筋膜係肌肉連住肌肉。肌腱要同肌肉一齊作用先可以郁動。
肌電圖

肌電圖（electromyography，EMG）係量度肌肉活動所產生嘅電嘅架生，可以攞嚟量度一個人嘅面部表情（表情變會涉及塊面嘅肌肉郁動），所以心理學上成日會用呢種架生研究情緒。
肖凱

肖凱係香港親中派政治人物兼商界人士。

選舉經歷
喺2021年9月，佢當選成為香港特别行政區選舉委員會中小企業界委員。
肖建華

肖建華（1972年1月13號—）係中國大陸生意人，明天集團同相關公司（夾埋叫「明天系」）嘅老闆，山東肥城人。
2008年開始，肖建華長住香港。2017年1月27號（舊曆年卅晚），肖建華住緊香港四季酒店，俾人帶走，行蹤未明。出境紀錄顯示佢返上中國大陸。呢件事引起香港公眾關注，擔心係銅鑼灣書店事件翻版。
肌肉組織

肌肉組織係動物四種基本組織其中一種，其他三種係上皮組織、結締組織同神經組織。
肌肉萎縮性脊髓側索硬化症

肌肉萎縮性脊髓側索硬化症（學名簡稱：ALS），簡稱漸凍人病，重可以嗌運動神經元病（學名簡稱：MND）。佢係種神經退行性疾病同運動神經細胞疾病，因為病人運動神經細胞退化，令肌肉逐漸萎縮，病人就唔可以自由郁動。
當代英國物理學家霍金，就有呢個病。
肖云霞

肖云霞，台灣激進親中派中華統一促進黨（統促黨）政治人物，曾經代表統促黨喺2016年出選第9屆中華民國立法委員選舉（全國不分區同僑居國外國民選舉），但未能當選。
肖懿航

肖懿航（1985年3月31號—；本名肖小丹），係中國大陸女歌手。
花崗岩島

花崗岩島（Granite Island），響南澳洲，挨住域克多港（Victor Harbour），州城阿地利響渠正北一百零五公里度。
呢個島上冇人住，不過就有起建築。夏天會有好多遊客嚟呢度睇嗰啲可愛嘅仙企鵝仔。
呢個島原先連住澳洲大陸，而家分開咗，淨係由一條短橋連實，遊客可以行路上島，或者坐「馬車仔」，但係機動車唔畀上島。
花師奶

花師奶係日本漫畫/卡通片《我們這一家》裏便嘅角色，原名今治翠，佢最好嘅朋友係水島太太。
配音員雷碧娜因為聲演呢個角色嘅關係，因此被聲迷叫做「花師奶」。
花序

花序（粵拼：faa1 zeoi6）係花梗上嘅一堆花因種類唔同，而用咗唔同方式排喺花軸上而按順序開花嘅嘢。佢可以細分成好多個種。

按成長方式
如估按植物器官嘅成長方式，重可以細分成單軸同合軸兩個品種。其中單軸嘅係無限花序，合軸嘅係有限花序。佢係用來解釋開花嘅先後順序。其中包括咗以下呢啲品種：

無限花序
無限花序可能遇到嘅三種情況其一向上開始向上開始 向頂成熟向頂成熟 模擬退化模擬退化
無限花序嘅開花規律係最先開嗰朵都未開完嗰時，跟住其它枝幹就猛咁開花。喺第個角度嚟講，最先喺主軸下邊開花，跟住無耐就唔停噉猛咁向上開花，而主軸最上邊嘅花一係最遲開，一係未開。

有限花序
有限花序可能遇到嘅三種情況其一向頂成熟向頂成熟 向基成熟向基成熟 發散成熟發散成熟
有限花序嘅開花規律係最先開嗰朵慢慢噉謝，跟住隔籬嗰朵就開花。喺第個角度嚟講，主軸係唔可以跟住花嘅順序嚟陸續噉開。佢有分三種模式：
向頂成熟模式——側花成日從下向上熟
向基成熟模式——側花成日從上向下熟
發散成熟模式——側花成日從中間向兩邊熟

按位置排列方式
有時植物器官都會脫離正常預測嘅位嚟開花。如估花軸喺唔同部位或生喺連接花軸嘅器官嘅速度變得好快嗰時，就出現唔同位嘅嘢。喺開花嗰時，苞片同花梗嘅相對位可以做判斷植物分類嘅指標。

有關嘅書
維基同享有多媒體嘅嘢： 花序
尹长民主编，《生物奥林匹克教程》，湖南师范大学出版社，2003年6月。ISBN 7-81031-870-5/G.478
中国少年儿童百科全书 自然·环境 第390－391页　浙江教育出版社 ISBN 7-5338-1946-2/G·1942
Focko Weberling: Morphologie der Blüten und der Blütenstände; Zweiter Teil. Verlag Eugen Ulmer, Stuttgart 1981
Wilhelm Troll: Die Infloreszenzen; Erster Band. Gustav Fischer Verlag, Stuttgart 1964
花山英二

花山英二（1977年8月21號—）係日本足球員，司職後衞，效力過浦和紅鑽，大阪飛腳，仙台七夕，及栃木SC。
花市大街

花市大街（粵拼：faa1 si5 daai6 gaai1；簡化字：花市大街；普通話讀音：huāshìdàjīe）係中國北京嘅東西走向同南北走向嘅兩條馬路，喺東城區。其中：
東西走向：西邊從崇文門外大街同興隆街嘅交界開始，一直去到白橋大街。
南北走向：南邊從幸福大街同廣渠門內大街嘅交界開始，一直去到崇文門東大街。

敘述
馬路分開咗東、南、西、北四條。兩條成十字架排列：
東西走向：全長1.7km，闊30米，雙向5車道。
南北走向：全長740m，闊33米，雙向5車道。

花市大街嘅四條道路，起點到終點
西花市大街：從崇文門外大街同興隆街嘅交界開始，一直向東去到北羊市口街。
東花市大街：從北羊市口街開始，一直向東去到白橋大街。
南花市大街：從幸福大街同廣渠門內大街嘅交界開始，一直向北去到東、西花市大街嘅交界。
北花市大街：從東、西花市大街嘅交界開始，一直向北去到崇文門東大街。
花度

花度（葡文：Fado，國際音標：/ˈfɑːdəʊ/，大致可以譯做命運噉嘅意思），又或者叫葡國怨曲，係一種起碼可以追溯至 1820 年代葡萄牙里斯本嘅民間音樂。
蘇逸恒

蘇逸恒（英文：So Yat Hang，1993年6月25號—）係香港民主黨前任中央委員，東區區議會愛秩序灣選區前任議員。
蘇逸恒做過區議員黃偉賢同立法會議員許智峯嘅助理。2019年，蘇逸恒喺區議會選舉出選愛秩序灣選區，結果佢鍊贏顏尊廉徒弟郭詠健，成功當選。
2021年9月10號，佢同黨友周卓奇參加2021年香港區議員宣誓，佢喺9月15號被港府裁定宣誓無效，即時冇咗區議員席位。
2022年1月，佢同黨友梁翊婷喺第7屆香港立法會選舉之前，喺未經批准下以個人身份支持潘焯鴻，而畀其他黨員向紀律委員會投訴，結果佢哋被民主黨革除黨籍。
蘇運瑩

蘇運瑩（粵拼：sou1 wan6 jing4；簡化字：苏运莹；英文：Su Yunying；1991年4月8號—），係一位喺海南三亞出世嘅創作歌手。
2015年，蘇運瑩憑原創歌曲《野子》獲得廣大知名度，並以《中國好歌曲》第二季全國總決賽亞軍姿態出道；同年，《野子》獲得「第16屆華語音樂傳媒大獎」年度最受矚目歌曲；同年12月26號，佢推出個人原創專輯《冥明》。2016年1月，加盟湖南衛視《我是歌手》第四季、為首位踢館歌手，喺第一輪踢館賽憑住《野子》一曲以第五名踢館失敗，之後喺突圍賽演唱《知足》以第八名突圍失敗。佢都係喺同年入圍第27屆金曲獎最佳新人同最佳國語女歌手獎。

演藝經歷
蘇運瑩細個就好鍾意唱歌。2014年，佢喺大學4年級嘅時候就將自己嘅一段暗戀寫成人生入面嘅首個原創歌曲《心事》，展現出過人嘅天分。
2015年1月2號，佢報名參加《中國好歌曲》第二季，喺盲選首期入面演唱原創歌曲《野子》，獲得現場歌手嘅大力讚賞，同埋加入咗蔡健雅隊，後憑住原創歌曲《螢火蟲》獲得蔡健雅隊嘅首個主打席位，3月13號，《中國好歌曲》第二季年度盛典巔峰對決，同田馥甄合唱《野子》，但係終極對決中輸畀咗杭蓋樂隊，最終獲得全國總決賽亞軍。佢嘅原創歌曲《野子》奪得第16屆華語音樂傳媒大獎「年度最受矚目歌曲」，受到好多人嘅喜愛，佢喺一年之間迅速爆紅。
同年6月13號，簽約索尼音樂娛樂公司。同年8月14號，推出個人原創單曲《螢火蟲》，同埋收錄喺《心宇宙》合輯入面。同年8月21號，推出個人原創單曲《野子》，收錄喺《第二季中國好歌曲十大金曲》合輯入面。同年12月，參加《隱藏的歌手》節目，同埋現場演唱咗蔡健雅嘅《陌生人》。2016年1月，加盟湖南衛視《我是歌手》第四季、為首位踢館歌手，喺第一輪踢館賽憑住《野子》一曲以第五名踢館失敗，之後喺突圍賽演唱《知足》以第八名突圍失敗。同年7月，佢做《中國新聲代》第四季導師呢個職位。

《我是歌手》第四季
2016年1月，加盟湖南衛視《我是歌手》第四季、為首位踢館歌手，喺第一輪踢館賽憑住《野子》以第五名踢館失敗，之後喺突圍賽演唱《知足》以第八名突圍失敗。
蘇里南

蘇里南共和國（荷蘭文：Republiek Suriname）係南美洲北部一國，面積唔夠16.5萬平方公里，係南美洲最細嘅獨立國，首都巴拉馬利波，官方語文係荷蘭文。西面係圭亞那，東面係法屬圭亞那，南面係巴西，北面係大西洋。人口約莫47萬，主要住響北岸，其中百分之一點五嘅人口有漢族（客家人）血統，佢哋大部份講客家話。
蘇里南1975年自荷蘭獨立，因為蘇里南嗰時經濟差，過半人口都移民咗去荷蘭。
蘇達良

蘇達良（英文：So Tat Leung，1960年—），外號「光頭蘇」，係香港泛民主派人士，地區組織「大埔民主聯盟」成員，大埔區議會船灣選區議員。
蘇達良曾經效力人民力量，喺2019年第6屆區議會選舉參選大埔船灣選區，最後打低劉志成博士，成功當選。
2021年10月4號，蘇達良參加第三場2021年香港區議員宣誓儀式，之後被監誓人質疑佢嘅宣誓有效性，最終決定佢宣誓無效。
蘇逴殷

蘇逴殷（英文：Sebastian So Cheuk Yan，1991年5月7號—）係香港男演員，效力過無綫電視。

簡歷
蘇逴殷家底好好，阿爸係前香港華仁書院校長蘇英麟，阿媽係啟思小學校長蘇陳素明。佢曾經喺啟思小學同香港華仁書院讀書，之後去咗英國留學，2011年入讀英國現場及紀錄藝術學院（Academy of Live and Recorded Arts），到2014年畢業，同一年就畀BBC《獨生子女》（One Child）劇組睇中做男主角李軍，2015年亦都演過一套 BBC 迷你劇《茶杯旅行記》（Teacup Travels），同時為咗搵更多演出機會而搬去倫敦/曼徹斯特住。2017年回流報讀第29期無綫電視藝員訓練班，翌年3月畢業後就正式成為無綫藝員。2020年5月離開無綫電視。
蘇里南伊斯蘭教

蘇里南最早嘅穆斯林係嚟自西非嘅奴隸，而今日蘇里南嘅穆斯林主要係嚟自印度同印尼嘅契約勞工後代。響1873年至1916年間，6000幾個嚟自印嘅穆斯林勞工嚟到蘇里南，佢哋嘅後代係屬於遜尼派嘅哈乃斐教法學派；而印尼裔蘇里南人除咗有少數皈依基督教之外，絕大多數係穆斯林，屬於沙斐儀教法學派。印尼裔定居點都會有清真寺或者禮拜堂，而伊斯蘭信仰或多或少都會出現響佢哋嘅日常生活。
由於蘇里南長期俾歐洲人殖民，殖民政府一直都支持基督教。去到1970年，伊斯蘭教嘅開齋節先被當局承認，重定咗做公共節日。伊斯蘭教一路都無參與政事，直到1988年蘇里南實現民主之後先有印尼裔政黨參與政府組閣。
蘇金寶

蘇金寶（粵拼：sou1 gam1 bou2，英文：Sol Campbell，1974年9月18號—）係個退咗役嘅英倫足球運動員，踢過後衛，舊時效力過英超球會阿仙奴。
置戶町

置戶町（日文：置戸町／おけとちょう Oketo-chō）係日本北海道鄂荷次克綜合振興局常呂郡嘅一個町。置戶町喺2022年8月31號人口有2,711人。總面積有527.27平方公里（203.58平方英里），當中超過8成係森林。
置換反應

置換反應係一種元素或化合物嘅離子根同另一種離子化合物發生嘅反應，屬氧化還原反應嘅一種。響呢種反應度，還原性或氧化性比較強嘅物質會同相對較弱嘅物質進行置換。如果想知邊樣嘢會被人置換出嚟，就要睇吓金屬活性序。好似下面嘅例子咁，鐵喺活性序排得前過銅，銅喺好後，被人置換出嚟。
罰

罰，又叫懲罰、懲戒，係由權威對人做咗錯事而安排嘅代價，譬如當仔女百厭，父母就可以罰佢哋，希望佢哋知錯。
喺社會上，做咗違反法律嘅事（犯罪）而施行嘅罰，就叫刑或者刑罰。
置鮎龍太郎

置鮎龍太郎 ，係日本嘅一個男配音員。

配音作品一覽
呢個表唔完整，歡迎加料。
罰神星

罰神星（Nemesis），即係小行星128，係太陽系小行星帶嘅一粒小行星，喺1872年11月25號發現。
置富道

置富道（Chi Fu Road）係香港一條路，響薄扶林近置富花園，約莫長一公里，頭尾兩邊都連住薄扶林道。
英國皇家舞蹈學院

英國皇家舞蹈學院（Royal Academy of Dance，簡稱 RAD）係英國嘅一個組織，專門制定有關教舞同學舞嘅考試同規範，尤其集中於芭蕾舞。英國皇家舞蹈學院喺 1920 年建立於英國倫敦，喺 1935 年得到皇家特許狀，成為英國最有影響力嘅芭蕾舞組織。
英國皇家舞蹈學院嘅目的係要提升英國嘅芭蕾舞水準，為芭蕾舞要點教（例如邊啲技巧要學先，邊啲技巧要用乜方法教等等）作出咗個基準，出咗一大班出色嘅歐洲芭蕾舞蹈員，而因為英國嘅龐大影響力，令美加同澳紐等嘅國家都係跟 RAD 嗰套教法嘅，令 RAD 嘅芭蕾舞教法傳播到全世界。
時至今日，世界大多數地區（包括大中華地區在內）嘅人學芭蕾舞都係以跟 RAD 嘅教法為主嘅，每年有大約成 250,000 個學生會報考 RAD 嘅芭蕾舞考試，想得到由 RAD 所頒發嘅證書。
英國紅十字會

英國紅十字會（英文：British Red Cross）係英國一個慈善團體，亦係紅十字會喺英國嘅分會，喺1870年創立。
香港紅十字會響1997年前係英國紅十字會嘅分會。
英國皇家空軍

英國皇家空軍（英文：Royal Air Force），係英國軍隊嘅航空作戰部門，響1918年4月創立。英國皇家空軍係世界上第一支獨立軍種嘅空軍，有1000架以上嘅飛機。
英國綠黨

英國綠黨（Green Party of England and Wales）係英國政黨，1990年成立，主打環保議題，喺英國下議院同英國上議院各有1席，歐洲議會有3席。
英國脫歐

英國脫歐（英文：Brexit）係指部份英國人主張英國退出歐洲聯盟嘅理念。自從英國1973年入咗歐洲經濟共同體（歐洲聯盟前身）之後，引起好大爭議，於是當局喺1975年搞過次公投，而多數選民撐留低，但爭議一路都未停過。2016年6月23號，英國政府再搞多次公投，最後有過半數選民撐脫歐。
2020年1月31號晚11點，英國脫歐進入過渡期。